b'\n_START_ARTICLE_\nSant Joan Petit (Cornudella de Montsant)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una petita construcci\xc3\xb3 de planta aproximadament quadrada, amb un afegit\xc3\xb3 a manera de portalada (3,3x3,6mts). Bastida de paredat, \xc3\xa9s coberta per una volta de can\xc3\xb3 i exteriorment per una teulada piramidal. L\'interior, enguixat, t\xc3\xa9 un altar que ocupa tota la paret del fons, amb una cer\xc3\xa0mica i una imatge, ambdues de Sant Joan. Una porta met\xc3\xa0l\xc2\xb7lica del mateix ample que l\'interior i datada del 1934 en permet l\'observaci\xc3\xb3. No t\xc3\xa9 d\'altres elements d\'inter\xc3\xa8s.\n_START_SECTION_\nHist\xc3\xb2ria\n_START_PARAGRAPH_\nL\'\xc3\xa8poca de construcci\xc3\xb3 cal situar-la al segle XVIII. \xc3\x89s com una petita etapa abans d\'emprendre la pujada fins a l\'ermita de Sant Joan del Codolar. El 1934 fou constru\xc3\xafda l\'entrada actual. El dia de Sant Joan, despr\xc3\xa9s de la processi\xc3\xb3 a l\'ermita, es tornava tot entonant un ted\xc3\xa8um fins a la capella  i des d\'all\xc3\xad es resava el rosari. Segons els toponimistes Amig\xc3\xb3 i Espasa, el nom de Sant Joan Petit el van posar Josep Igl\xc3\xa9sies i Joaquim Santasusagna al llibre que van publicar: Les muntanyes de Prades, el Montsant i Serra la Llena: guia itiner\xc3\xa0ria precedida d\'un esb\xc3\xb3s monogr\xc3\xa0fic. 2a ed. Reus: Ricard Ferrater, editor, 1930, i afegeixen que la gent de Cornudella sempre l\'ha conegut per "l\'ermiteta" i no amb cap altre nom.'